Jabarkan Sajarah Königsberg/Kaliningrad dari Kaliningrad dalam bahasa jawa

Sakiwa-tengené taun 300 SM ana sawijining dhukuh Prusia Kuna kang diarani Tvanksta (utawa uga Tvangste, Tvangeste) kang diadegaké cedhak papané Kaliningrad modhèren. Dhukuh iki banjur dibedhah lan dicaplok nalika Panaklukan Prusia déning Ordo Teutonik. Sabanjuré ing papané dhukuh iki diadegaké kutha anyar ing taun 1254 kang diarani Königsberg ("Gunung Raja") déning Ordo Teutonik. Jeneng kutha iki kanggo mulèni Raja Ottakar II saka Bohemia kang mbéyani pambangunan bètèng ing kono  Ing wektu suwé, para Ksatriya Teutonik naklukaké wong-wong pribumi kang kagolong wong Prusia Kuna Baltik. Prekara iki nandhani purwané pamusnahan budaya Baltik pagan lan kolonisasi Jerman ing tlatah iki. Wong-wong Prusia Kuna kang turah wusanané dadi wong Jerman. Sanadyan mangkono, basa Prusia Kuna ora cures nganti abad kaping 18.

Königsberg iku asliné kutha krajan Sambia, utawa Samland, salah sijining saka papat kabiskopan Prusia nalika iku. Prusia iku dipérang dadi papat kabiskopan ing taun 1243 déning kaputusan paus William saka Modena. Santo Adalbertus saka Praha dadi santo pangreksa utama Katedral Köningsberg, salah sijining landmark kutha iki. Königsberg wusanané dadi anggota liga Hansa lan palabuhan wigati kanggo tlatah kidul-wétan Baltik, lan banjur dagang karo Prusia, Polen lan Litowen.

Banjur mawa kasilé kalah Perang Telulas Taun déning Pasamakmuran Litowen-Polen, nagara monastik Ksatriya Teutonik banjur wewengkoné dikurangi dhedhasar prajanjéyan Damai Toruń ing taun 1466. Jembaré dadi sagedhéné wewengkon Kadipatèn Prusia kang banjur dikuwasani Ordho Teutonik sangisoring sistém féodhal tahta Polen. Ordho iki bareng nggagas yèn tindhakan Polen iki ora sarujuk karo misi sarta kuwajiban asliné, Adipati Masovia Polen, Konrad, pisanané nyeluk para Ksatriya Salib iki kanggo musnahaké kaum Prusia Kuna kang isih kafir lan tansah ngrampok lan matèni wong ing wewengkon Polen. Kaum Prusia Kuna iki nganti semana bisa nglawan wong-wong Polen kang arep naklukaké lan nyebaraké agamané. Konrad janjèkaké marang para Ksatriya Teutonik tanah-tanah Prusia kang bakal ditaklukaké (kamangka Konrad ora nduwé hak kanggo njanjèni amarga iki dudu tanah-tanahé).